Ο **Δώρος Γεωργιάδης** είναι Κύπριος συνθέτης, στιχουργός και τραγουδιστής.

Βιογραφία
---------

Γεννήθηκε στη Λάρνακα στις 20 Δεκεμβρίου 1948. Το 1967 μετακόμισε στην Αθήνα όπου σπούδασε και πήρε πτυχίο από το Εθνικό Ωδείο. Κατά την περίοδο 1967-1970 ηχογράφησε αρκετά μοντέρνα και ελαφρά τραγούδια σε μικρές δισκογραφικές εταιρείες ενώ το 1970 υπέγραψε συμβόλαιο με την εταιρεία Μίνως Μάτσας και Υιός. Στην εταιρεία αυτή, ερμήνευσε τραγούδια μεγάλων δημιουργών όπως ο Μίμης Πλέσσας, ο Γιώργος Μητσάκης, ο Θόδωρος Δερβενιώτης, ο Γιώργος Κατσαρός, ο Λυκούργος Μαρκέας, η Σώτια Τσώτου, ο Κώστας Βίρβος και ο Πυθαγόρας.

Ο πρώτος του μεγάλος δίσκος ήταν «Το Πανόραμα» σε μουσική του Μίμη Πλέσσα και στίχους του Κώστα Βίρβου που κυκλοφόρησε το 1971. Στην πορεία ο Δώρος Γεωργιάδης επικεντρώθηκε στην ερμηνεία προσωπικών του συνθέσεων σε στίχους σχεδόν αποκλειστικά της Σώτιας Τσώτου. Η πρώτη του μεγάλη επιτυχία ήταν το τραγούδι «Ταξίδευα παιδί κι εγώ», σε μουσική δική του και στίχους της Τσώτου, με το οποίο συμμετείχε στο Φεστιβάλ Τραγουδιού Θεσσαλονίκης το 1971. Η οριστική καθιέρωση για τον Δώρο Γεωργιάδη ήρθε το 1972 όταν κέρδισε το Α΄ Βραβείο στο Φεστιβάλ Τραγουδιού Θεσσαλονίκης με το τραγούδι «Αν ήμουν πλούσιος», και πάλι σε μουσική δική του και στίχους της Σώτιας Τσώτου. Το τραγούδι αυτό ξεπέρασε τα ελληνικά σύνορα, αφού διασκευάστηκε και σε άλλες γλώσσες, ενώ το 1976 βρέθηκε στο Top10 της Ολλανδίας στην αυθεντική του εκτέλεση. Παράλληλα, ο Δώρος Γεωργιάδης εμφανίστηκε σε πολλά νυκτερινά κέντρα διασκέδασης της εποχής, όπως «Χρυσά κλειδιά», «Καν-Καν», «Serafino» και «Φαντασία», αλλά και σε μπουάτ όπως «Azzuro» και «Δρόμος», και συνεργάστηκε με καλλιτέχνες όπως η Βίκυ Μοσχολιού, ο Στράτος Διονυσίου, ο Τόλης Βοσκόπουλος, ο Φίλιππος Νικολάου, ο Γιάννης Καλατζής, ο Δημήτρης Μητροπάνος, η Χάρις Αλεξίου, η Ρένα Κουμιώτη, η Μπέσσυ Αργυράκη, η Λίτσα Σακελλαρίου, κ.ά.

Μετά την Τουρκική Εισβολή του 1974, ο Δώρος Γεωργιάδης σταμάτησε να τραγουδάει επαγγελματικά και ασχολήθηκε αποκλειστικά με τη σύνθεση. Εκτός από τη Σώτια Τσώτου, συνεργάστηκε με στιχουργούς όπως ο Μάνος Κουφιανάκης, ο Πάνος Φαλάρας, ο Άγγελος Αξιώτης και ο συμπατριώτης και παιδικός του φίλος, Σταύρος Σιδεράς. Επιτυχίες του ερμήνευσαν καλλιτέχνες όπως η Μαρινέλλα, η Άννα Βίσση, ο Δημήτρης Μητροπάνος, ο Μιχάλης Μενιδιάτης, ο Λευτέρης Μυτιληναίος, ο Γιάννης Βογιατζής, ο Φίλιππος Νικολάου, η Ελένη Ροδά, ο Πασχάλης, η Ελπίδα, η Μπέσσυ Αργυράκη, ο Γιώργος Πολυχρονιάδης, η Ρένα Πάντα, ο Δάκης, ο Τάκης Αντωνιάδης, η Τζίνα Σπηλιωτοπούλου, ο Σταύρος Σιδεράς και άλλοι. 
Σταθμός στην καριέρα του θεωρείται η σύνθεση της ροκ όπερας «The Archon» με λιμπρέτο του Σταύρου Σιδερά που παρουσιάστηκε με μεγάλη επιτυχία στη Νότιο Αφρική στα τέλη της δεκαετίας του ‘70 και κυκλοφόρησε σε διπλό δίσκο από την «EMI-Brigadiers». Άλλος ένας σταθμός ήταν και η σύνθεση του τραγουδιού «Ας κάνουμε απόψε μιαν αρχή» που ερμήνευσε η Άννα Βίσση στο Φεστιβάλ Τραγουδιού Θεσσαλονίκης του 1977 κερδίζοντας το Α΄ Βραβείο και το Πανελλήνιο Βραβείο Κοινού. Στο Φεστιβάλ Θεσσαλονίκης κέρδισε επίσης το Γ' βραβείο το 1978 με το τραγούδι «Λάφυρο πολέμου» σε στίχους Ανδρέα Φαντίδη με ερμηνευτή το Σταύρο Σιδερά. Ο Δώρος Γεωργιάδης είχε επίσης δύο συμμετοχές στο Φεστιβάλ Τραγουδιού της Eurovision: η πρώτη το 1979 με το τραγούδι «Σωκράτης», σε στίχους Σώτιας Τσώτου, που ερμήνευσε η Ελπίδα (ελληνική συμμετοχή, 8η θέση) και η δεύτερη το 1981 με το τραγούδι «Μόνικα» σε στίχους Σταύρου Σιδερά, που ερμήνευσαν οι Island (1η κυπριακή συμμετοχή στο διαγωνισμό, 6η θέση).

Από το 1984 ο Δώρος Γεωργιάδης επέστρεψε στην Κύπρο όπου και δραστηριοποιήθηκε. Το 1989 ανέλαβε τη διεύθυνση της Χορωδίας της Λαϊκής Τράπεζας με την οποία πραγματοποίησε σειρά συναυλιών με τραγουδιστές όπως η Άννα Βίσση, η Δήμητρα Γαλάνη, ο Αντώνης Καλογιάννης, ο Κώστας Χατζής και η Μαρινέλλα. Το 1989 ο Κυπριακός Οργανισμός Αθλητισμού του ανέθεσε τη σύνθεση του Ύμνου των Αγώνων Μικρών Κρατών Ευρώπης που πραγματοποιήθηκαν στην Κύπρο τον Μάιο του 1989, καθώς και του τραγουδιού της λήξης των Αγώνων που ερμήνευσε η Άννα Βίσση σε στίχους Σταύρου Σιδερά. Το τραγούδι είχε τον τίτλο «The only arms we need».

Τα επόμενα χρόνια επιμελήθηκε τον «Παγκύπριο Διαγωνισμό Τραγουδιού» και το τηλεοπτικό πρόγραμμα «Αφετηρίες», από το οποίο αναδείχθηκε ο Μιχάλης Χατζηγιάννης. Στα τέλη της δεκαετίας του ’90, ο Δώρος Γεωργιάδης έκανε επίσης τρεις ολοκληρωμένους δίσκους με τον ανερχόμενο τότε Χατζηγιάννη.

Κατά την περίοδο 2001-2003 είχε εμπλακεί σε δικαστική υπόθεση στην Κύπρο από την οποία αθωώθηκε.Έκτοτε έχει απομακρυνθεί από τα φώτα της δημοσιότητας και τα μουσικά δρώμενα.

Το 2022 κυκλοφόρησε από τις κυπριακές Εκδόσεις Ευγνώμων η βιογραφία του με τίτλο «Δώρος Γεωργιάδης, Μ’ ένα τραγούδι που μιλάει στην ανθρωπιά σας, Μουσική Διαδρομή» που έγραψε ο συγγραφέας και μουσικός Δρ Αλέξανδρος Φωκάς. Το βιβλίο παρουσιάστηκε στην Κύπρο και στην Αθήνα στο Σπίτι της Κύπρου, όπου τραγούδησαν ο Πασχάλης, η Ελπίδα, η Μπέσσυ Αργυράκη, ο Γιώργος Πολυχρονιάδης και ο ίδιος ο Δώρος Γεωργιάδης. 

Ανάμεσα στις επιτυχίες του Δώρου Γεωργιάδη συγκαταλέγονται τα τραγούδια: «Αν ήμουν πλούσιος», «Ταξίδευα παιδί κι εγώ», «Κάποτε πήγα στην Αμέρικα», «Θέλω αλλά πώς», «Άνοιξη που περνάς», «Τι να 'χαμε τι να 'χαμε», «Αυτή την ώρα», «Ας κάνουμε απόψε μιαν αρχή», «Μη βάζεις μαύρο», «Χίλια εννιακόσια τίποτα», «Ο Ρωμιός», «Το κορίτσι μου και δυο δεκάρες», «Εγώ δεν είμαι δικαστής», «Σωκράτης», «Υπάρχουν κι άλλοι δρόμοι», «Σ' αγαπώ», «Μπορεί», «Σ' ευχαριστώ», «Καμιά φορά», «Τι τις θες τις Κυριακές», «Σαρωνικέ μου», «Βλέφαρο μου», «Ήθελα», «Αγάπα με για να υπάρχω», «Εγώ φορώ χρυσό σταυρό», «Πώς να σ' αγκαλιάσω πες μου», «Χαμογέλασε στον ήλιο», «Καλώς ήλθες αγάπη», «Απ' όλα τα παιδιά ζητώ συγγνώμη», «Παγκόσμιος πολίτης», κ.ά.

Δισκογραφία
-----------

* 1971: Δώρος Γεωργιάδης - «Το πανόραμα» (Μουσική: Μίμης Πλέσσας / Στίχοι: Κώστας Βίρβος)
* 1971: Δώρος Γεωργιάδης - «Ταξίδευα παιδί κι εγώ»
* 1972: Δώρος Γεωργιάδης - «Αν ήμουν πλούσιος» (Μουσική: Δώρος Γεωργιάδης / Στίχοι: Σώτια Τσώτου)
* 1973: Δώρος Γεωργιάδης - «Δύσκολη ζωή» (Μουσική: Δώρος Γεωργιάδης / Στίχοι: Σώτια Τσώτου)
* 1974: Δώρος Γεωργιάδης / Άννα Βίσση - «Χίλια εννιακόσια τίποτα» (Μουσική: Δώρος Γεωργιάδης / Στίχοι: Σώτια Τσώτου)
* 1976: Δώρος Γεωργιάδης / Σταύρος Σιδεράς - «Περάσαν 2000 χρόνια» (Μουσική: Δώρος Γεωργιάδης / Στίχοι: Σταύρος Σιδεράς)
* 1978: Γιώργος Πολυχρονιάδης / Ρένα Πάντα / Ελπίδα - «Αγάπα με για να υπάρχω» (Μουσική: Δώρος Γεωργιάδης / Στίχοι: Σώτια Τσώτου)
* 1978: Δώρος Γεωργιάδης - «Όπου και να 'σαι» (Μουσική: Δώρος Γεωργιάδης / Στίχοι: Σώτια Τσώτου, Δώρος Γεωργιάδης, Μάνος Κουφιανάκης, Σταύρος Σιδεράς, Μιχάλης Πασιαρδής)
* 1979: Σταύρος Σιδεράς - «Φίλοι λοιπόν» (Μουσική: Δώρος Γεωργιάδης / Στίχοι: Σώτια Τσώτου, Πάνος Φαλάρας, Μάνος Κουφιανάκης, Ανδρέας Φαντίδης, Τάσος Κουτσοθανάσης)
* 1979: Δώρος Γεωργιάδης - «Τα καλύτερα μου τραγούδια Νο1» (Συλλογή με επιτυχίες του)
* 1979: "The Archon - Super mission to Earth" (Rock Opera) (Μουσική: Δώρος Γεωργιάδης / Στίχοι: Σταύρος Σιδεράς)
* 1979: Ελπίδα - «Σωκράτης» (Συμμετοχή με 8 τραγούδια σε στίχους Σώτιας Τσώτου)
* 1983: Πασχάλης - «Εγώ ζωγράφισα τη Γη» (Μουσική: Δώρος Γεωργιάδης / Στίχοι: Σώτια Τσώτου)
* 1986: Δώρος Γεωργιάδης - «Επιστροφή» (Μουσική: Δώρος Γεωργιάδης και σε ένα τραγούδι ο Μάριος Μελετίου / Στίχοι: Πάνος Φαλάρας, Άγγελος Αξιώτης, Μάνος Κουφιανάκης, Δώρος Γεωργιάδης)
* 1987: Δώρος Γεωργιάδης / Άννα Βυτινάρου - «Παγκόσμιος πολίτης / Μπράβο σου Ανδρέα»
* 1988: Δώρος Γεωργιάδης - Κατερίνα Λογοθέτη - «Παράξενη αγάπη» (Μουσική: Δώρος Γεωργιάδης / Στίχοι: Σώτια Τσώτου, Πάνος Φαλάρας, Γ. Ξιναρής, Δώρος Γεωργιάδης)
* 1997: Μιχάλης Χατζηγιάννης - «Ο Μιχάλης Χατζηγιάννης τραγουδά Δώρο Γεωργιάδη» (Μουσική: Δώρος Γεωργιάδης / Στίχοι: Σώτια Τσώτου, Δώρος Γεωργιάδης, Πάνος Φαλάρας, Γιώργος Καραβοκύρης)
* 1997: Μιχάλης Χατζηγιάννης / Μαριέττα Μιτσίδου - «Ανωνύμων πατρίδων» (Μουσική: Δώρος Γεωργιάδης)
* 1998: Μιχάλης Χατζηγιάννης - «Επαφή» (Μουσική: Δώρος Γεωργιάδης / Στίχοι: Σώτια Τσώτου, Λεωνίδας Μαλένης, Δώρος Γεωργιάδης, Πάνος Φαλάρας, Άγγελος Αξιώτης, Ζήνων Ζηντίλης)

Πηγές
-----

* 
* Φίλιππος Παπαθεοδώρου «Οι μουσικές μου διαδρομές μπροστά και πίσω από τα φώτα» (Εκδόσεις «Αrco»)
* 
* 
* Φωκάς, Αλέξανδρος. Δώρος Γεωργιάδης «Μ’ ένα τραγούδι που μιλάει στην ανθρωπιά σας», Μουσική Διαδρομή. Εκδόσεις Ευγνώμων. Λευκωσία, Ιούλιος 2022.
*